b'\n_START_ARTICLE_\nMichael Spinks\n_START_SECTION_\nAmat\xc3\xb6\xc3\xb6riura\n_START_PARAGRAPH_\nSpinks voitti 97 amat\xc3\xb6\xc3\xb6riottelua ja h\xc3\xa4visi kolme. Voitoista 31 tuli tyrm\xc3\xa4yksell\xc3\xa4._NEWLINE_Spinks voitti kultamitalin vuoden 1976 olympialaisissa Montr\xc3\xa9alissa. H\xc3\xa4n tarvitsi vain kaksi voittoa kultamitalin saavuttamiseen, sill\xc3\xa4 h\xc3\xa4n p\xc3\xa4\xc3\xa4si suoraan toiselle kierrokselle ja sai luovutusvoiton ensin kamerunilaisesta J-M. Emebest\xc3\xa4 sek\xc3\xa4 v\xc3\xa4lieriss\xc3\xa4 romanialaisesta Alec N\xc4\x83stacista. Luovutusvoittojen v\xc3\xa4liss\xc3\xa4 h\xc3\xa4n voitti puoliv\xc3\xa4lieriss\xc3\xa4 puolalaisen R. Pasiewiczin tuomari\xc3\xa4\xc3\xa4nin 5\xe2\x80\x930. Loppuottelussa h\xc3\xa4n voitti neuvostoliittolaisen Rufat Riskijevin keh\xc3\xa4tuomarin keskeytyksell\xc3\xa4 kolmannessa er\xc3\xa4ss\xc3\xa4.\n_START_SECTION_\nAmmattiura\n_START_PARAGRAPH_\nSpinks siirtyi ammattilaiseksi ja voitti debyyttiottelussaan Eddie Bensonin tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4 huhtikuun 17. p\xc3\xa4iv\xc3\xa4n\xc3\xa4 vuonna 1977 Las Vegasissa._NEWLINE_Vuonna 1978 Spinks otteli ainoastaan kaksi kertaa. H\xc3\xa4n voitti 8 er\xc3\xa4n ottelussa entisen keskisarjan MM-vy\xc3\xb6st\xc3\xa4 kamppailleen Tom Bethean samana vuonna kuin h\xc3\xa4nen veljens\xc3\xa4 Leon voitti Muhammad Alin Las Vegasissa._NEWLINE_Vuonna 1979 Spinks vietti alle kolme minuuttia keh\xc3\xa4ss\xc3\xa4 voittaen ainoassa ottelussaan Marc Hansin._NEWLINE_Vuonna 1985 Spinks siirtyi raskaaseensarjaan kohdaten IBF liiton hallitsevan mestarin Larry Holmesin. Spinks voitti kamppailun tuomari\xc3\xa4\xc3\xa4nin t\xc3\xa4ysien erien j\xc3\xa4lkeen. The Ring lehti nimesi kamppailun vuoden yll\xc3\xa4tykseksi. Mik\xc3\xa4li Holmes olisi voittanut kamppailun h\xc3\xa4n olisi otellut yht\xc3\xa4 monta kertaa voittamattomana kuin Rocky Marciano._NEWLINE_Seuraavana vuonna Spinksin ja Holmesin v\xc3\xa4lill\xc3\xa4 j\xc3\xa4rjestettiin uusintaottelu joka p\xc3\xa4\xc3\xa4ttyi Spinksin voittoon._NEWLINE_Vuonna 1987 Spinks kukisti huippuhaastaja Gerry Cooneyn. T\xc3\xa4m\xc3\xa4 j\xc3\xa4i Spinksin viimeiseksi voitoksi. Vuonna 1988 Spinks kohtasi hurjassa nousukiidossa olleen Mike Tysonin, jolle h\xc3\xa4visi tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Kamppailussa olivat panoksena kaikki merkitt\xc3\xa4v\xc3\xa4t vy\xc3\xb6t , ja sen voittaja kruunattiin kiistattomaksi raskaansarjan mestariksi.'